In 2013 is bykans 18 000 mense in terreuraanvalle dood, 'n toename van 61% sedert 2012. Verlede jaar het die wêreld met afgryse ISIS se opgang en barbaarse taktiek aanskou; wêreldwyd het 17 891 mense aan die hand van lafhartige terroriste omgekom.
Vier terroristegroepe: die Islamitiese Staat, Al-Kaïda, die Taliban en Boko Haram was wêreldwyd verantwoordelik vir twee derdes van sulke sterftes. Die Australiese navorsingsgroep, Institute for Economics and Peace, berig in sy Global Terrorism Index (GTI) wat in Londen bekendgestel is, dat 80% sterftes as gevolg van terreuraanvalle in slegs vyf lande plaasgevind het: Afganistan, Irak, Nigerië, Pakistan en Sirië.
Die botsing tussen Islamitiese ideologie en die beginsels van demokrasie, vrye spraak, godsdiensvryheid en vreedsame naasbestaan het die middelpunt van belangstelling geword. Selfs binne Islam woed daar 'n stryd tussen 'gematigdes' en ekstremiste'. Die godsdiens beleef sy eie interne krisis terwyl die wêreld toekyk...maar, jy kan nie help om te vra waarom die 'gematigdes' nie 'n besliste standpunt teen die terreurdade ingeneem het nie. Hoekom het imams geswyg? Wanneer 'n sekulêre Arabiese staat soos Turkye, wat deur 'n Islamitiese leier regeer word, pogings om terrorisme hok te slaan aktief teenstaan, kan jy nie help om te wonder wat die onderliggende grondslag van 'gematigde' oortuiging werklik is nie...